Pellegrini, Peter, predseda NR SR (2015-02-10):
Prerušujem rokovanie o tomto bode programu, po hlasovaní budeme pokračovať vystúpením písomne prihlásenej pani poslankyne Vášáryovej a jedenásť desať, po pár sekundách budeme pokračovať hlasovaním o prerokovaných bodoch a budeme aj opakovať hlasovanie o bodoch, o ktorých sme vyhlásili minulý týždeň hlasovanie za neplatné. Takže poprosím, aby panie poslankyne, páni poslanci, ktorí chcú sa zúčastniť hlasovania, aby zaujali svoje miesto v rokovacej sále. Naozaj budeme za chvíľočku pokračovať. (Zaznievanie gongu.) Vážené panie poslankyne, vážení páni poslanci, budeme pokračovať v prerušenom rokovaní hlasovaním. Najskôr budeme hlasovať o dvoch bodoch, o ktorých Národná rada hlasovala minulý týždeň vo štvrtok o 17.00 hod., o ktorých som hlasovanie vyhlásil pre poruchu hlasovacieho zariadenia za neplatné. Hlasujeme teda najprv o písomných odpovediach členov vlády Slovenskej republiky na interpelácie poslancov Národnej rady, tlač 1328. (Hlasovanie o písomných odpovediach členov vlády Slovenskej republiky na interpelácie poslancov Národnej rady Slovenskej republiky podané na 44. schôdzi Národnej rady Slovenskej republiky a do 9. januára 2015 , tlač 1328.) Najskôr budeme postupne hlasovať o tom, že Národná rada berie na vedomie vyjadrenia poslancov Jozefa Mikloška, Mikuláša Hubu a Alojza Hlinu, že písomné odpovede členov vlády na ich interpelácie nepovažujú za uspokojivé. Prvé hlasovanie teda bude o tom, že Národná rada berie na vedomie vyjadrenie pána poslanca Jozefa Mikloška, že písomnú odpoveď predsedníčky Úradu pre verejné obstarávanie na jeho interpeláciu č. 14 nepovažuje za uspokojivú. Prezentujme sa a hlasujme. (Hlasovanie.) Prítomných 131 poslancov, za hlasovalo 51, proti bolo 72, zdržalo sa 8. Návrh sme neschválili. Teraz dávam hlasovať o tom, že Národná rada berie na vedomie vyjadrenie pána poslanca Mikuláša Hubu, že písomné odpovede podpredsedu vlády a ministra financií na jeho interpelácie č. 4 a 5 nepovažuje za uspokojivé. Prezentujme sa a hlasujme. (Hlasovanie.) Prítomných 131 poslancov, za hlasovalo 52, proti bolo 75, zdržali sa 4. Návrh sme neschválili. Nasleduje hlasovanie o tom, že Národná rada berie na vedomie vyjadrenie pána poslanca Alojza Hlinu, že písomné odpovede ministra kultúry a predsedu vlády na jeho interpelácie č. 18 a 17 nepovažuje za uspokojivé. Prezentujme sa a hlasujme. (Hlasovanie.) Prítomných 131 poslancov, za hlasovalo 50, proti bolo 75, zdržalo sa 5 poslancov, nehlasoval 1. Návrh sme neschválili. Teda dávam hlasovať o uznesení, ktorým Národná rada berie na vedomie písomné odpovede členov vlády na interpelácie poslancov písomne podané predsedovi Národnej rady do 9. januára 2015. Prosím, prezentujme sa a hlasujme. (Hlasovanie.) Prítomných 131 poslancov, za bolo 79, proti hlasoval 1, zdržalo sa 50 poslancov, nehlasoval 1 poslanec. Konštatujem, že sme navrhované uznesenie schválili. A teraz na záver dávam hlasovať o návrhu uznesenia k bodu 73 schváleného programu, je to opakované hlasovanie o návrhu na schválenie utvorenia  klubu - Klub poslancov Národnej rady Slovenskej republiky za stranu Sloboda a Solidarita , ako ho máte uvedený v tlači 1388. Prezentujme sa a hlasujme. (Hlasovanie.) Prítomných 128 poslancov, za bolo 48, proti 16, zdržalo sa 63, nehlasoval 1 poslanec. Konštatujem, že Národná rada navrhované uznesenie neschválila. O bode 46 programu budeme na žiadosť navrhovateľa pána podpredsedu Národnej rady Figeľa a spravodajcu hlasovať až o 17.00 hodine, a preto budeme pokračovať hlasovaním o bode 47 schváleného programu, je to prvé čítanie o návrhu pána poslanca Osuského na vydanie zákona, ktorým sa zrušuje zákon č. 140/2014 Z. z. o nadobúdaní vlastníctva poľnohospodárskeho pozemku, tlač 1360. Pán poslanec Fecko, nech sa páči, uveďte hlasovanie. (Hlasovanie o návrhu poslanca Národnej rady Slovenskej republiky Petra Osuského na vydanie zákona, ktorým sa zrušuje zákon č. 140/2014 Z. z. o nadobúdaní vlastníctva poľnohospodárskeho pozemku a o zmene a doplnení niektorých zákonov , tlač 1360.)